Ամառային պարտեզ  
1-ին զրույց

**Ամառային լողափ   
Լողալու հաճույքն ուհրճվանքը ինչո՞վ չափես. գործիք չկա**

Հրաշալի է, երբ այնքան ազատ ես, որ չես վախենում երեխայանալուց: Lավ է, որ տարին միապաղաղ չէ, օրերն իրար նման չեն, ամիսներն՝ իրար, եղանակներն՝ իրար:  Թե չէ՝ ո՜նց կձանձրանային երեխաները տանն ու պարտեզում: Կարող է և՝ ոչ, նրանք միշտ էլ գիտեն՝ ինչ անել,  էդ  մենք՝ մեծերս  չգիտենք, որովհետև հեռացել ենք մանկությունից, մեր ուզածը գուցե մեր ուզածն էլ չէ, բայց դե՛…  Լիքը անտեղի պատեր ենք ենք հորինել՝ կարծելով, թե այդպես անվտանգ է ու հեշտ. պատերի մեջ հեշտ է թաքնվել: Չէ՜, փոքրերն այդպես չեն կարծում.  պատերից դուրս  ազա՜տ է, ուրախ, ճոճքով ու ճոճանակով, վազվզոցով ու հեծանիվով, ինչով ուզես: Դրսում ուրախ բակ-պարտեզն է, ու ամառ է: Ջաաաա՜ն… Ինչ դո՜ւռ, ինչ լուսամո՜ւտ, ինչ փակ ու փականք: Ու մեկ էլ՝ շոգ է, խաղալիքը հետաքրքիր չէ, էս մեծերն էլ իրենց Ծրագրի դարդն են… Մեկ է, ամառը ամենաազատ, ակտիվ, մի քիչ չարաճճի, մի քիչ անկառավարելի…

ԵՐԵԽԱՆԵՐԸ ԳԻՏԵՆ՝ ԻՐԵՆՔ ԻՆՉ ԵՆ ՈՒԶՈՒՄ Հարցրե՞լ եք ձեզ՝ ինչու են երեխաները ջրում այդքան շատ ճչում, տարբեր ձայներ հանում, բլբլում… Պատասխանն, իհարկե, մեկը չէ, ու բոլորը շա~տ դրական են: Ուրիշ ոչ մի բան չի կարող երեխային այդպիսի հրճվանք պատճառել, այդքան լայն բացել զգացումների և վայելքի դռները, ազատել նրան ամեն տեսակ կապ ու կապանքից, վախերից  և  բարդույթներից, առողջացնել ու կոփել մարմինը, ինչպես ջուրը:

**Սիրուն ու սիրով կահավորեք լողափը:**Լողափը լողավազանով՝ մաքո~ր, զուլա~լ, արևոտ ջրով, ջերմ ու զով, ընկերովի~… Լավ է, երբ բոլորը` փոքրից մեծ, կարող են խաղալ ջրով, փրփուրով, պղպջակով,  գույնով, ավազով, ցեխով: Երևանյան տապին մանկապարտեզում (անունն էլ՝ մանկան պարտեզ, է՛) աթոռին գամված   երեխան ինչ անի, որ մեծերն ավելի «կարևոր» հոգսեր ունեն, «դատարկ բաների» ժամանակ չունեն: Այնինչ, տեսեք, շատ բան պետք չէ՝ ընդամենը ամառային լողավազանով ամառային փոքրիկ լողափ, որտեղ միշտ ցնցուղ կա, որի ջուրը արևով է տաքանում: Է՞լ… Լողազգեստ, լողակոշիկներ (լողաթափիկ), սրբիչ, գլխարկ, ջրօղակ կամ լողալաստ լողափնյա հովանոցներ, ճոճքեր, ճոճանակներ, տարբեր չափերի գնդակներ, ցնցուղ դրսում քնում ենք, դրսում ուտում. հարմար սեղան-աթոռներ, սահարաններ, գետնին պառկելու հարմարավետ միջոցներ տարբեր չափերի տաշտեր, թասեր,  թափանցիկ բաժակներ, տարաներ, դույլեր, փոցխեր, բահեր, կավ, ալյուր, բարձրորակ ներկեր ու վրձիններ, հոսող ջուր, օճառ, հյութ խմելու ձողիկներ, քամիչներ, ծապրիներ, սպունգներ հեծանի՜վ գլաքար, ավազ, հող, խոտ: Քիչ պարտեզներում սրանք չեք գտնի:: Չեղածն էլ այնքան   թանկ չէ, որ հնարավոր չլինի ձեռք բերել: Որ խնդիրը կարևորենք, իրականացնելն հեշտ է: Էլ **ի՞նչ** է պետք, որ երեխան լողալ սովորի, կենսափորձ ձեռք բերի, առողջ մարմին ու առողջ միտք ունենա, երջանիկ լինի, ազատ, ինքնուրույն, առանց վախերի:

**Ոչ թե ինչ, այլ՝ ով Լողալու հաճույքն ու հրճվանքը ինչո՞վչափես. գործիք չկա:**Դաստիարակ, որ իր սաների նման ազատ է, լողազգեստով ու  ջրաթափիկով է, ջրից չի ուզում դուրս գալ, քնում ու արթանում է, չի վախենում ցեխով խաղալուց, ներկոտվելուց, մրգոտվելուց, ջրում խաղալու լիքը խաղեր  գիտի: [Լողավազանը դարձնում է իսկական **խաղավազան**:](http://partez.mskh.am/?p=3692) Ճիշտ խաղավազանում լավ դաստիարակի հետ  ի՜նչ ասես, որ չես անի՝ կթռչկոտես, կչլմփացնես, ալիք կանես, ծափխաղ կխաղաս, ու մեկ էլ կտեսնես, որ ջուրն իսկի էլ վախենալու չի՝ ինչ վա՜խ, ինչ բա՜ն: Ու մեկ էլ կտսնես՝ մարմինդ դարչնագույն ու էլ հիվանդանալ չկա՝ ինչ հիվանդություն, ի՜նչ բա՜ն: Ազա՜տ, երջանի՜կ,  ուրախ ճիչ ու ծիծաղ, ծափ ու ծափխաղ՝ ինչ ձանձրույթ, ինչ բա՜ն: Դաստիարակն էլ մարզիչ է, խաղավար ու խաղացող: Ուրախ մարմնամարզություն ջրում: Պարերգն ու  խաղերգն էլթող ջրում անի, ո՞վ է ձեռքը բռնել, առողջությունից ու ազատությունից բացի ի՛նչ պիտի շահի:

**Շեղում՝ մտածելու համար.**  սովորաբար  ինչ են անում պարտեզներում. երեխաներին բակ են  հանում (եթե հանում են՝ ըստ դասացուցակի), լավագույն դեպքում բաց են թողնում անմշակ տարածքում: Դեռ լավ է, որ երեխաները ինքնակազմակերպվելու հակում ունեն, գիտեն իրենք ինչ են ուզում և ինչպես են ուզում: Մյուս դեպքում  սեղան-աթոռների շուրջ «իմաստուն պարապմունքներ» են կազմակերպում և գլուխ գովում, թե   երեխան կամ սանը տեսեք ինչեր գիտի:   Մեծերս էլ՝ մայր ու հայր, տատ ու պապ, դաստիարակ ու տնօրեն, տեսեք որքան շատ ենք, «մեզնից գոհ» ու երջանիկ հետևում ենք մեր «հանճարեղ բալիկի հանճարեղ  զուբրիտ արած հանճարեղ մտքերին»: Մտածում ես՝ տեսնես ի՞նչ ենք ուզում: Այսպես հեշտ է: Ծնողին ավել ջանք թափել պետք չէ, դաստիարակը հազար տարվա իր գործն է անում, նո՛ր բան պետք չէ հորինել, ծնողն այդպես էլ է գոհ, վարիչն էլ իր բարձունքից մեծահոգաբար հսկում է այս ամենն ու մեկ անգամ ևս մեծմանկավարժաբար գոհանում: Բա երեխա՞ն, բա նրա առոջությո՞ւնը, բա նրա տրամադրությո՞ւնը, հրճվա՞նքը, ուրախությո՞ւնը, ցանկություննե՞րը, խա՞ղը, վազվզո՞ցը, երջանկությո՞ւնը… շարունակե՞մ, թե՞ ինքներդ կանեք: Մի հարց էլ տամ, ու անցնենք առաջ՝ 4-5 տարեկան երեխային ի՞նչ են տալիս այդ ձևակերպումները կամ օտար լեզվով ոչ ճիշտ արտասանած մի քանի անշունչ ու անկենդան բառերը, որոնցով այդպես հրճվում ու ոգևորվում ենք: Ես գիտեմ՝ վնաս: Բայց դե մեծերը առանց ճիգ ու ջանքի այստեղ այնտեղ գլուխ գովելու հնարավորություն են ունենում: Մյուս դեպքում հո չե՞ս կարող երեխայի ուրախությունն ու երջանկությունը հարևաններին ու բարեկամներին ցուցադրել, նրա ստեղծագործ միտքը ի ցույց դնել, ճարպկությունն ու ճկունությունն էլ ցույց տալու համար ժամանակ ու համբերություն են պետք, դրա հավեսն էլ ո՛վ ունի: Այնինչ՝ տարեվերջյան հանդեսը իր «զուբրյոշկաներով» նկարահանում ես և` վերջ: Թեև երեխան ինքն էլ կարող ողջ տարվա ընթացքում անգիր արած այդ երկու տողն ասել ծանոթ-բարեկամի համար, նկարահանելս որն է: Դե՛ ընտրեք: **Մենք Ջուրն ենք ընտրում՝   Բարև, ջուր**

Լողազգեստ՝ ունեմ  
Լողաթափիկ՝ ունեմ  
Սրբիչ՝ ունեմ  
Գլխարկ՝ կա  
Ջրօղակ կամ էլ՝ լողակ՝ ունեմ

Գնդակներ էլ ունենք:  
Հագնում ենք ջրօղակը[: Ջուրը մտնելուց առաջ 1-2 րոպե մարմնամարզվում ենք, որ մարմինը պատրաստ լինի ջուրը մտնելուն](http://partez.mskh.am/?p=3720):  
Դանդա՜ղ մտանք ջուրը:   Մի քիչ անսովոր է, չէ՞: Ոչի՜նչ՝ չփչփացնում ենք, չլմփացնում: Կամաց-կամաց կանգնում ենք ոտքերի վրա: Սովորում ենք ջրի մեջ ուղիղ  կանգնել: Դե, սկզբում կանգնում ենք՝ ինչպես կարողանում ենք:  Ծանոթանում ենք.  
\_Բարև,  ջուր:  
Աջ կամ ձախ ձեռքով չլմփացնում ենք ջրի մեջ:  
\_Բարև ջուր, բարև ջուր,-ու չլմփացնում ենք մեկ աջ, մեկ ձախ ձեռքով:  
\_Բարև ջուր, բարև ջուր, բարև ջուր,-ու չլմփացնում ենք  աջ ձեռքով, ձախ ձեռքով, ու էլի աջով, ձախով: Դադար: Սովորում ենք ջրում մնալ ոտքերի վրա: Հիմա ռիթմով: Ուրախ երգի տակ, գնացի՜նք.  
\_Բարև, ջուր, բարև, ջուր,  բարև, ջուր,  բարև, ջուր:  
Ուրախ է, չէ՞:  Աջ ձեռքով՝ չլը՜մփ,   ձախ ձեռքով՝ չլը՜մփ: Հետևեք՝ մեկ աջ, մեկ՝ ձախ, մեկ՝ աջ, մեկ՝ ձախ: [Լավ ծանոթություն էր, չէ՞:](http://partez.mskh.am/?p=3765)Կարո՞ղ է ավազան չենք ուզում մտնել: Կարող է:  Ինչ անենք՝ տաշտակն էլ է լողավազան՝ մի քիչ փոքր: Բայց ոչինչ. դրա մեջ էլ ջուրն է շուտ տաքանում: [Այսպես էլ է հետաքրքիր:](http://partez.mskh.am/?p=3713) Տաշտից կանցնենք լողավազան:  
Մյուս օրը միասին շրջան ենք կազմում ջրում: Ձեռքով վերցնում ենք ջուրը, լցնում մեր գլխին, հետո՝ կողքի ընկերների գլխին: Չէ՜, ջուրն այսպես քիչ է: Փոքր, անվտանգ դույլ ունենք կամ այլ հարմար աման, վերցնում ենք ջուրը, դանդա՜ղ լցնում ինքներս մեզ վրա: Հավես է: Բա ընկերները: Դույլով ջուրը հանգիստ, դանդաղ լցնում ենք իրար վրա:

Կանգնում ենք իրար շա՜տ մոտ,  ձեռքերը պահում են մեր դիմաց, բռունցք ենք անում և հարվածում ջրին: Բա մեր բռունցքներն այդքան թո՞ւյլ են: Մի քիչ ուժեղ ենք հարվածում, հետո՝ ավելի ուժեղ, շատ ուժեղ, հետո այնպես, որ ջրի շիթերը բարձր թռչեն, բարձր-բարձր: Գնացի՜նք՝ թույլ ենք խփում, մի քիչ ուժեղ, ավելի ուժեղ, ուժե՜ղ, շա՜տ ուժեղ՝ չլը՜մփ- չլը՜մփ: Ում շիթն է շատ ուժեղ ու բարձր:

**Ջուր ենք փչում**Մեջքդ ուղիղ: Գլուխդ բարձր, հպարտ: Այ, այսպես: Էլի հպարտ, ավելի հպարտ: Քիթդ ցցեցի՞ր: Լավ է: Հիմա գլուխդ մի քիչ իջեցրու, բերանդ մոտեցրու ջրին ու ուժեղ փչիր: Փոքր ալիք եղավ: Չեղա՞վ: Ինչ անենք, ոչինչ, նորից կփորձենք: Ավելի ուժեղ փչիր ջրին: Ալիք եղա՞վ: Եղավ: Ուղղվիր: Շնչիր: Խորը շնչիր: Նորից փչիր: Լավ է:  
Հիմա ի՞նչ խաղանք: Բոլորս գնդակ ունենք, եկեք գնդակներով խաղանք: Տես՝ ինչ թեթև է, չի սուզվում ջրի մեջ:  Մինչև խաղալը փորձենք ձեռքերով սուզել գդակը ջրի մեջ ու բաց թողնել: Ինչ եղավ: Թողնենք գնդակները, մեկը վերցնենք,  շրջան կազմենք  և գնդակը ջրի վրայով իրար նետենք: [Լավ խաղացինք, սովածացանք: Ցնցուղն էլ կաՙ պահենք իրար վրա, լողանանք, ջրենք իրար:](http://partez.mskh.am/?p=3742)Հետո սեղան գցենք ու անցնենք հաց ուտելու: Դուր եկա՞վ: Դե որ դուր եկավ վաղն էլ կանենք:  
Էդ վաղն եկավ, արեցինք՝ ինչ երեկ էինք արել: Քի՞չ է: Դե լավ: Ամուր կանգնում ենք ոտքերի վրա: Կանգնեցինք: Խորը, շատ խորը շունչ ենք քաշում, շունչը պահում ենք ու մռութը մտցնում ջրի մեջ, մի՜ քիչ պահում ու դուրս հանում: Գիտե՞ք՝ ինչու ենք այդպես անում, որ շնչել սովորենք, որ շունչը երկար պահել կարողանանք: Դա կարևոր է ջրում: Բա գիտե՞ք ինչ հետաքրքիր է, երբ նույն բանն անում ենք երեքով՝ իրար ձեռք բռնած; Միասին շնչում ենք, միասին սուզվում ու դուրս թռչում:  
**Գնդակային ծիածան  
Վ**աղն ի՞նչ ենք անելու: Կարող ենք, չէ՞, ջրավազանում ոտքերի վրա կանգնել: Կարող ենք: Դե լիքը գնդակներով  կխաղանք: Շրջա՜ն՝  ջրում: Գնդակը ջրի վրա սահեցնելով փոխանցում ենք մեր ընկերներին, ոչ թե կողքինին, այլ՝ դիմացի ընկերոջը: Գնդակը կսահի ջրի վրայով և կհասնի ում ուզում ենք: Գնդակն օդով չգցեք իրար: Գնդակն ուզում է սահել ջրի վրայով, խաղալ ջրի վրա: Մենք էլ իր հետ կխաղանք ու իրար հետ կխաղանք: Սիրուն է, չէ՞, գունավոր գնդակները լողավազանում, ջրի վրա լողում են, մենք իրենց դեսից դեն ենք նետում: Մնացած գնդակախաղերը ինքներդ մտածեք, հորինեք, փնտրեք, մեծերին հարցրեք:  
Փրփուրն էլ է խաղալիք: Գիտե՞ք ինչ հավես է փրփուրով խաղալը: Մեծերն էլ են փրփուր սիրում: [Տեսեք:](http://partez.mskh.am/?p=3682)

Ամառային պարտեզ  
2-րդ զրույց

**Այսօր բուսաթատրոնի օր է**

Թատրոնը հո միայն սցենարով ներկայացում չէ՞, շենքն էլ՝  չէ, դերասանն էլ՝ չէ: Թատրոնը մեծ խաղ է՝ տարբեր, բազմագույն, անսովոր մեծ խաղ: Բա որ այդ մեծ խաղը փոքրերն են խաղում, էն էլ՝ ջրում կամ մանկական լողափին: Նրանք, իրենց լեզվով ասած,  «դեր չեն ձևացնում», իրենց խաղն են խաղում, չեն էլ մտածում որևէ մեկին դուր գալու կամ չգալու մասին: Զվարճանք է, զվարճանում են:  
Այսօր  նորաձևության (մոդայի՞) օր է: Օրն էլ անուն  կամ լիքը անուններ ունի: Դրա համար   լիքը խոսեք հետաքրքիր շորերի, կոշիկների, հողաթափերի, գլխարկների, զարդ ու զարդարանքների մասին: Հենց իրենք հասկացան իրենց ուզածը,   ուլունքներ, ճարմանդներ, մատանիներ, ականջողեր, ծամկալներ ու ծամզարդեր (ինչ էլ շատ են այս զարդերը) պատրաստեք: Անունն էլ կարող եք Օր-զարդ կամ նման մի բան դնել:   Ամառ է, լիքը կորիզ, տերև, միրգ ու բանջարեղեն: Հա՜ երևակայեք, ու դրանցով զարդեր սարքեք: Կարո՞ղ է զարդը կերպար դառնալ: Չի կարող, է՛: Զարդն անպայման  կերպար ու խաղալիք  կդառնա: Բա ո՜նց: Շրխկացող, աղմկող զարդը կարող է շատախոս լինել: Ասենք՝ ինչ եմ հուշում, թող   իրենք որոշեն, ինչն ինչ է, անուն դնեն զարդերին:  
Ինչ կապ ունեն զարդերը լողափի հե՞տ:  Ջուրը՝ շատ, լվա՝ ինչ ուզում ես, ինչքան ուզում ես: Լվա, մաքրիր, չորացրու… այ քեզ  մաքուր, անվտանգ, հիգիենիկ, բնական… միջոցներ  ու նյութեր:  
Հաջորդը  լողազգեստ, լողաթափ, գլխարկ, զարդահովանոց …սարքելու օրն է՝ կաղամբի տերևով, գազարով կամ գազարի թփերով, կանաչիով, եսիմ էլ ինչով: Օրվա նունն էլ … ինչ իմանամ:  
Սարքեցինք, հավաքեցինք ու… Օր-նորաձև, կամ էլ…ինչ իմանամ:  Սիրուն ցուցադրություն: Տեսարան կլինի, թատրոն: Ներկացման անունն էլ՝ Բուսաթատրոն կամ նման մի բան: Կամ էլ լրիվ ուրիշ բան: Ինչ իմանաս՝ ինչ կմտածեն ու կմոգոնեն էդ գժուկները:  
Բեմ էլ պետք չի, լողավազանը բեմ է, էլի: Կամ էլ բեմն է ջրում, կամ էլ…Դուք որոշեք:

**Չլմփաթատրո՞ն… Հաա: Լսեք, թե ջուրն ինչքան շատ ձայներ ունի:  Շերեփի մի ձայնով «Շրխկան» համույթ կլինի, ջրի բազմաձայնությամբ «Չլմփան» համույթ չի՞ լինի:**[**Կլինի:**](http://neliarghutyan.wordpress.com/2014/07/07/%D5%B9%D5%AC%D5%B4%D6%83-%D5%B9%D5%AC%D5%B4%D6%83-%D5%B9%D5%AC%D5%B4%D6%83%D5%B8%D6%81/)  Ծափեր ջրի մեջ և ջրի  վրա:  Մի ամբողջ Իմացումի հրճվանք: Տեսեք ինչ հրաշք ցայտեր, կաթիլներ, ջրաշիթեր…  [Ինչքան ուզում ենք՝ ջրային ծափեր:](http://partez.mskh.am/?p=3651) Ջրաթատրոն  
Տեղն եկավ՝ ասեմ: Գիտե՞ք, թե ջուրն ինչ լավ շրխկան է:  Երաժշտության   ռիթմով ծափ   ջրի երեսին,  ջրի տակ,  ու ջրային երաժշտություն կստանանք, լսած երգ-երաժշտությունը կհարստանա ջրերգով՝ բառով ու ձայնո՜վ… Ջրի մեջ շատախոսելը շատ լավ բան է, եթե շատ խոսենք, շատ բլբլանք ջրում, ջրերգի սկիզբը  կստացվի: Հանկարծ չմտածեք, թե հենց այնպես գործ է: Լսելը, տեսնելը, դիտելը, փորձելը, կռահելը, եզրահանգելը… այստեղից է սկսվում: Սկսվում է ու շարունակվում:  Որ բաց թողեցինք, հետո դժվար կլինի:  
Ջրաթատրոն… մի լաաա՜վ թատրոն:  
Ծափ-թատրոն:  Հաաա՝, գիտե՞ք ինչ ուրախ, զվարճալի, անսովոր ներկայացումներ  կլինեն:   Փորձեք երգը ջրում բեմադրել:  
Ջրային կարաոկե կլինի:  
Ծափ խաղեր՝  ջրի մեջ: Լսո՞ւմ եք ջրային ծափի՝ ջրի տակ տված ծափերի ձայնը, սկզբում ինքնաբուխ, հետո ռիթմով, երաժշտությանն համապատասխան: Ալիքներ արեք, ամանով ջուրը բարձրից լցրեք լողավազանի մեջ: Ձեռքերի ափով խփեք ջրի մակերեսին, մաքուր քար գցեք ջրի մեջ ու լսեք չլմփոցը… Էլ ի՛նչ, մտածեք :  
Ուշադիր լսեք առաջացած ձայները:

Բա ջրային պարը: Այդ ո՞ր պարը ջրում չի պարվի. մի քիչ շատ ճոճվող: Ու ի՞նչ կստացվի: Ջրապար:  
Ջրաբեմ, ջրապար, ջրերգ, ալիքահեքիաթ, ջրապայթյուն, ջրչլմփոց: Ինչքան ուզես, կարող ես շարունակել, երևակայությունդ ինչքան կհերիքի: Ջրին ինչ կա, ինքը հա կա ու կա: Իսկ մկների ժողովն էլ  «Թրջված մկների ժողով»  կլինի, ծիտն էլ լողալ կսովորի,  ուլիկը ջրային անտառ կգնա, ճամփորդները նավով կճամփորդեն կամ կիջնեն ջրի հատակը, որ տեսնեն այնտեղ «ինչ կա՜, ինչ չկա՜» … Ջրաթատրոնն ուրիշ բան է:  
Այսպիսի երաժշտություն հաստատ  չեք լսել, երաժշտական ներկայացում չեք դիտել:  Միասին զրուցեք  ջրաձայների մասին:  
Նկարահանեք,  կտեսնեք՝ ինչ հչաշալի ֆիլմ կլինի: Ոչ թե՝ մեդիանյութ, չէ՜… ֆիլմ:  Ու ֆիլմի պաշտոնական դիտում՝ հրավիրատոմսո՜վ, բանո՜վ: Բա ո՜նց: Հո հասարակ բան չի: Ո՞ւմ բախտն է այսպես բերել: Մեր: Այդ մենքը ես եմ, դաստիարակը, օգնականը, սաներն ու նրանց ծնողները: Թող մյուսները մտածեն… ում բախտը դեռ չի բերել:

Ամառային պարտեզ  
3-րդ զրույց

**Նկար սպունգով և սպունգի վրա**

Ախր էս սպունգն էլ է հետաքրքիր: Ամեն ինչ վերցնում է ու տալիս:

Ի~նչ ասես չես անի գուաշով, ջրով, թղթով, վրձինով… մեծ ու փոքր սպունգներով: Գուցե իրենք՝գույներով թաթախված սպունգներն ավելի կախարդակա՞ն են՝ մտքովդ ինչ անցնի կամ չանցնի,  կստանաս: Սպունգ-տիկնիկ, սպունգ-նկա՞ր:  Ջրի գույնի, դրա մեջ  նյութերի, նաև՝ ներկերի, լուծվելու  փորձեր անելու լավ առիթ է : Այդ մասին՝ հետո, դա ուրիշ պատմություն է:  
Իսկ սպունգով ինչ ասես կնկարես՝ լի՜քը կարմիր, լի՜քը կանաչ, լիքը… պետք չէ վրձինն այս ու այն կողմ տանել, մի հպում՝ և լիքը ծիրանագույն թղթի կամ կտավի վրա:  Այս գունախաղը մտածողություն կձևավորի, անսովորություն, ստեղծագործականություն: Պետք էլ չէ  նախապես մտածել, թե ինչ պիտի նկարես: Խաղ է՝ ներկերով և սպունգներով:  
Վերջում ինչ կստացվի, կստացվի՝   ծիծաղ ու լաց, հեքիաթ ու քամի…նույնիսկ՝ պղպջակ:  
Աղայա՞ն է, Ռոդարի՞, Մոնտեսորի: Արշիլ Գորկի՝ մի քիչ պարզ, գուցե նույնիսկ՝ մի քիչ բարդ:  
Մի խոսքով սպունգ տվեք  երեխաներին, նրաց հետ տարբեր տարաների մեջ խիտ, անգամ մի քիչ մածուցիկ գունավոր ջրեր ստացեք և   հետևեք:  Ավելի ճիշտ՝ միացեք նրանց: Իրենք գիտեն, թե ինչ կանեն:  
Ու եղավ… Եղավ մանկական հետաքրքրասիրություն, ստեղծագործական բնույթ, ինքնակազմակերպում, միտք… Ամեն ինչ կա:  
Ինչ ուզում ես՝ ասա,  հետաքրքիր բան է սպունգը:  
Ուզում ես վրան նկարել` խնդրեմ:  
Շա~տ զարմանալի, խառնաշփոթ բան է էս սպունգանկարը: Ուզում ես իրենով նկարել` էլի խնդրեմ:  Միտք, արի ու հասի նկարի ետևից: Բառերը հաստատ քիչ են ու քիչ:  
Այդպես գունավորված մե՜ծ կտավը (անգամ՝ սավանը) արվեստի  հետաքրքիր գործ կդառնա և կզարդարի դպրոցի մուտքը կամ նախակրթարանի:  
Ջա՜՜ն, ինչ սիրուն կլինի: Մեր ձեռքերով՝ մեր միջավայրը:  
Բա՛:  
Իսկ որ այսպես վարվե՞նք, հաստատ էլի հետաքրքիր կլինի՝ հարթ սպունգը մոզաիկայի նման կտրատենք: Հետո՞…  Հետո կտորները տարբեր (պատահական) գույներով ներկենք և մոզաիկան հավաքենք: Տեսա՞ք, հետաքրքիր էր, չէ՞: Մեծ սպունգ կվերցնենք, մոզաիկան էլ միջանցքի պատին կհավաքենք:  
Ջա՜՜ն, ինչ սիրուն կլինի: Մեր ձեռքերով՝ մեր միջավայրը:  
Բա՞:  
Մնացածը  սաները կհորինեն, նախակրթարանի սաները:  
[Տեսեք, գունացայտերն էլ իրենք են հայտնագործել, մենք հո չե՞նք ասել:](http://partez.mskh.am/?p=3819)  Գույնն ինչպես է ծորո՜՜ւմ:  
Բա՛:

Հիմա էլ պղպջակ ենք ուզում կամ փրփուր ու պղպջակ:

Ամառային պարտեզ  
4-րդ զրույց  
                                                                               Օրվա անունն**էլ Պղպջակ**կլինի **…  
Փոքրի, որ մեծ մարդ է, կյանքում ոչինչ հենց այնպես չի անցնում:**

Լողավազանի շուրջ կամ լողավազանի մեջ ինչ էլ անես, մեկ է, ինքնակազմակերպումն ու մանկական զվարճանքն են թելադրելու, երեխաները հո չեն հրաժարվի  իրար ջրելուց, ջրի մեջ ազատ խաղալուց ու լողալուց: [Փորձեք և կհամոզվեք:](http://partez.mskh.am/?p=3847)  Ինչը   կլրացնի   «ջրային չփչփոցը»,  ինչ անել լողավազանի կողքին, էլ ինչը կգրավի երեխաներին: Կարո՞ղ է՝  պղպջակը՝ մեծ ու  փոքր, համարյա   հրավառության նման տոնական ու զվարճալի: Ես չեմ տեսել երեխա, որ հիացած աչքերով չհետևի պղպջաների ընթացքին, չզարմանա կախարդական թվացող այդ գնդիկների գոյությամբ: Այս հարցում մեծերն էլ պակաս չեն:  
Բայց նախ՝փրփուրի մասին՝ որի մեջ էլ ապրում է այդ հրաշալի գնդիկը: Փրփուր օր ու… ու փրփուր ամենուր՝ գետինը՝ փրփրածածկ, տաշտակը՝ լիքը փրփուր, աման-չաման, նույնիսկ լողավազանը: Միայն տեսեք, որ հեղուկ օճառը անվտանգ լինի: Փրփրածածկ երեխաներ՝ փրփրադեզ ձեռ ու ոտով: Լիքը փրփրապատկերներ կլինեն, ամպանման կերպարներ, գույներ՝ փրփուրի մեջ: Մի՛ խառնվեք երեխաների գործին: Ջուր ու օճառ:  Կլցնեն, կխաղան, կփրփրոտվեն, իրար կփրփրապատեն: Դուք էլ՝ իրենց հետ: Ծնողներն էլ: Հոգեբանները կարող են երկար-բարակ խոսել այս  գործունեության հոգեբանական դրական հետևանքների մասին, բայց երեխաների գործողություններն ու տրամադրությունն արդեն բավական են՝ փրփուրը գնահատելու համար:  Ձողիկները չմոռանաք: Դրանցով հաստատ փչել եք փրփուրով լցված ամանի մեջ: Հենց փրփուրից էլ կծնվեն պղպջակները:  Սկզբում՝   բռի մեջ: Փոքր ձեռքերում ինչքան գնդիկներ են տեղավորվում՝ էն էլ՝ թափանցիկ, նուրբ գնդիկներ: Եթե զվարճության պահին դա էլ նկատեցին ու զարմացան, լավ է:  
Տեսեք՝ ինչ զգուշությամբ են փչում, ոնց են կարգավորում շնչառությունը, ձեռքերն աստիճանաբար ինչպես են կլոր բուռ դառնում՝ տակը պղպջակ ստանալու հարմար չափի անցքով: Հեշտ բան չէ, մանավանդ սկզբի համար:   Կվարպետանան՝ ճիշտ կպահեն ձեռքերը, կկառավարեն մկանները, շունչը, անգամ փրփուրը, որ վերցնում են ձեռքերի մեջ, ճիշտ  կվերցնեն:  
Շատ բան պետք չէ`   տաշտակ,   հեղուկաջուր+մի քիչ գլիցիրին, ջուր, ձողիկներ, շրջանակներ: Դրա համար առանձին հարմարանք-խաղալիք էլ կա, կարող եք գնել, թեև` ավելի լավ է միասին պատրաստեք, բարդ բան չէ, մանավանդ որ համացանցում լիքը[խորհուրդներ ու  տարբերակներ կան](https://www.google.am/?gws_rd=cr,ssl&ei=oj7GU_DGCaTl4QSQwoDwBQ#q=%D0%9A%D0%B0%D0%BA+%D0%BF%D1%80%D0%B8%D0%B3%D0%BE%D1%82%D0%BE%D0%B2%D0%B8%D1%82%D1%8C+%D0%BC%D1%8B%D0%BB%D1%8C%D0%BD%D1%8B%D0%B5+%D0%BF%D1%83%D0%B7%D1%8B%D1%80%D0%B8):   Կասեք` հա´, ի՞նչ: Այն, որ պղպջակներ ստանալիս, դրանով խաղալիս երեխայի կյանքը մի հրաշքով ու գույնով էլ կավելանա, նա ինֆորմացիա (մեծերի սիրած արտահայտությունը) ձեռք կբերի, որն հետո գիտելիք է դառնալու: Նախակրթարանի սանն իրեն հրաշագործ  կզգա: Փչելու է օճառապատ օղակի մեջ, ու այդ կախարդական օղակից անծանոթ բան է դուրս գալու: Որ հարցնես, կասի՝ եսիմ, ես իրեն չեմ ճանաչում:  
Սկզբում ուժեղ կփչի, հետո կփորձի շունչը կարգավորել, որ անծանոթն անմիջապես չպայթի:  
Թե ինչ կմտածի այդ պահին, չենք իմանա, բայց թե ինչ կասի, անպայման նկարահանելու-գրանցելու ենք. Հիշո՞ւմ եք երջանկության դիտանյութ-դիտահաբի մասին. իսկական ռոդարիական դեղահաբ՝ մեծերի և փոքրերի համար:  
Ֆոտո արեք, նկարեք և «Փրփրանկար» անունով ֆոտոցուցադրությունը պատրաստ է: Քիչ կգտնվեն   լուսանկարիչներ, որ նման  նկարներ անելու հնարավորություն կունենան: Մենք ունենք այդ հնարավորությունը: Ցուցադրություն, որի  նկարիչները 3-5 կամ 6 տարեկաններն են: Ասել ենք արդեն՝ մի՛ վախեցեք փոքրերի ձեռքը լուսանկարչական և այլ ապարատներ տալուց:  
Գունավոր ջրերն էլ   գունավոր հրճվանք են` կարմիր, դեղին, մանուշակագույն, ինչ գույն ուզես:    Սա էլ է ստեղծագործություն՝ թափանցիկ բաժակում կարմիր կամ այլ գույնի ջուր ստանալ: Ոչինչ, որ երեխաները  կներկոտվեն, ինչ անենք: Թող սովորեն ներկոտվելուց հետո լվացվել-մաքրվել կամ չներկոտվել: Մեր մեջ ասած` ներկոտ մատներով ու մռութներով նրանք շատ անուշ են: Տաշտակի մեջ կարմիր կամ մանուշակագույն ծով կստանանք,  մեր «ծովում»  ինչ գույնի նավ ուզի, կլողա. միայն պետք է ջուրը մի՜ քիչ շարժել, որ ալիքների վրա նավը «պարի»: Բա ո~ նց, մեր նավերն էլ են պարող, գունավոր ութոտնուկներն էլ: Երկուոտնուկից (դա մենք ենք ու մյուս երկոտնուկները) ութոտնուկ. համ էլ կհաշվեն:   Իրենք իրենց համար  կհամեմատեն ու   կհաշվեն:  
Կարևորը՝ հաշվելու բան լինի:  
Պղպջակից տեսեք ուր հասանք: Է՛, պղպջակներն էլ կարելի է հաշվել, ափսոս շատ են սիրուն, իսկ սիրուն բաները հաշվվել չեն սիրում, հենց սկսում ես հաշվել, անհետանում են:

**Ամառային պարտեզ  
5-րդ  զրույց  
Շատախոսող գլաքարեր     
  *Պղպջակից տեսեք ուր հասանք: Է՛, պղպջակներն էլ կարելի է հաշվել, ափսոս շատ են սիրուն, իսկ սիրուն բաները հաշվվել չեն սիրում, հենց սկսում ես հաշվել, անհետանում են: Պղպջակընուրբ է :***

**Քարն էլ սիրուն բան է՝ տեսքով, չափսերով, գույներով, գներով   տարբեր, շա՜տ տարբեր: Ծաղկած քար: Մամռոտած քար: Ի՜նչ քար ուզես՝ Հայաստանում լիքը:  Եկեք մի օր, որպես սկիզբ, հավաքվենք մեծով, փոքրով գնանք քարեր տեսնելու: ՔԱՐԵՐ տեսնելու: Քարերի մեջ խաղալու, ջրերի մեջ քար նետելու: Մի քիչ էլ հովանալու, հեռանալու երևանյան տապից, Երևանը ծածկած ասվալտից: Գնանք գետի մոտ:  
Արեգը գետի մոտ է հասկացել,  որ մեծ քարը հեռու չես նետի.  
\_  Գիտե՞ս, փոքր քարն ավելի հեռու ես գցում, քան մեծը:  
\_Ինչո՞ւ է այդպես, ինչ ես կարծում:  
Մտածեց ու ծոր տվեց.  
\_Ես կարծո՜ւմ եմ… որ մեծ քարը փոքրից ծանր է, թեթև քարը հեշտ է շպրտել: Աիդա, ինձ ավելի հեռու կշպրտեն, քան՝ քեզ:  
Բա՛:  Քարեր է շպրտել, գետի քարեր, ու հասկացել…  
Սա՝ ճամփորդությունից:  
Քարը կարող է  լեզու- բերան առնել, եթե սիրես նրան, գույն տաս, քո մատների ջերմությունը տաս:  
Լավ է, որ մեր խմբերը տարատարիք են: Մի կողմից  2-3 տարեկանների համար քարը  քար  է:   ներկում են ուրախանաում, ներկոտվում են ու ուրախանում: 4-5 տարեկաններն էլ նրանց հետ… ներկում են, շարում, կպցնում իրար…  
«Մինչև չներկոտվեն, չեն սովորի չներկոտվել»: Ականջդ կանչի Լիլիթ Բաբայան, իր միտքն է, ասում էր ու իր 5 տարեկան սաների հետ գլաքարեր ներկում, ստացած կերպար-գլաքարերով թատրոն   խաղում:**[**Քարի լեզուն   Բ-4-ի Ոսկանայան Զառան է լավ հասկանում:**](http://zvoskanyan.wordpress.com/page/2/)**Մոխրագույն  քարերը մի քիչ տխուր են: Լավ զբաղմունք է քար ներկելը, քո պարտեզի ամառային լողափի քարերը՝ գլաքարերը:  
Դրանք  մարդ են դառնում, օձ կամ մողես, ծաղիկ կամ ծիտ: Պազվում է` գլաքարերը սիլիկոնե սոսնձով լավ էլ կպչում են իրար: Երևակայությունդ գործի դիր ու ի~նչ ուզում ես` պատրաստիր: Կերպարներ, որ մեր երևակայության մեջ չեն տեղավորվում, իսկ նրանց համար դրանք իրական են, հասկանալի: Ձեզ մնում է խաղալ նրանց հետ, անհրաժեշտության դեպքում օգնել, բայց ոչ մի դեպքում` չխանգարել-չմիջամտել, ՉԹԵԼԱԴՐԵԼ:**[**Քարերն ու դուք  մի լա~վ չաչանակեք, բլբլացեք, ինչքան սրտներդ կուզի:**](http://goharzargaryan.wordpress.com/2013/06/17/%D5%A3%D5%AC%D5%A1%D6%84%D5%A1%D6%80%D5%B6-%D5%B8%D6%82-%D5%B0%D5%A5%D6%84%D5%AB%D5%A1%D5%A9%D5%A8/) **Թե ընթացքում ինչ պատմություն կծնվի կամ չի ծնվի, դա քարերի ու երեխեքի գործն է:  
Այնքան անփորձ ու միամիտ չեմ, որ համոզված լինեմ, որ ամեն ինչ միանգամից է կստացվի: Ինչպես Ռոդարին կասեր՝ կարևորը ընթացքն է: Կարևորն ընթացքն է, ու նաև փորձով վարպետանալը:  Թե ինչ կստանան, ինչ կառնեն ու կտան երեխաները, դժվար թե կարողանանք ասել: Ամեն մեկն իրենն է վերցնում ու իրենն է տալիս:  
Շարեք գլաքարային տիկնիկները   կամ պարզապես ներկված գլաքարերը մի տեղ: Էս էլ քեզ` գլաքարային  տիկնիկանոց: Ամռան շոգին ինչի են պետք ծանր ու թեթև տիկնիկները: Քարերը պակաս տիկնիկ են դառնո՞ւմ, մանավանդ որ դրանցից ոչ խանութում կա, ոչ էլ, ցավոք սրտի, տիկնիկային թատրոնում:  
Մյուս քարերն էլ պակաս չեն, ասեմ` իմանաք:  
Սա քարերի մասին՝ քարաթատրոն: Թատրոնի մասին էլի խոսենք:  
Գունավոր գլաքարաքաղաք տեսե՞լ եք…**[**ներկած  քարերը դասավորում եք,**](http://b4.mskh.am/node/6505)**ինչպես ուզում եք, կառուցում եք` ինչ ուզում եք: Ահա և գունավոր քաղաք:  Ավազաքարը ինչ ուզես՝ կարող է դառնալ` փող, մահճակալ, բազմոց, արև, կենդանի, հեքիաթի հերոս…: Կավն ու ցեխն էլ են կախարդական: Ես այդպես եմ խաղացել, նաև գունավոր ապակու կտորներով, թեև տանը խաղալիքի պակաս չեմ ունեցել:   Կավով ու ցեխով սարքված – ներկված  քարերը   շարում-միացնում ենք.  ըհը՝ գույնզգույն պատերով ամրոց:  
Կեղտոտված զգեստների համար փնթփնթացողներին հարցրեք.  
- Զգե՞ստն է երեխայի համար, թե՞ երեխան զգեստի:  
Թող սաներն էլ անպայման սովորեն խաղից հետո լվացվել, ներկ ու վրձինը, դույլերն ու մյուս խաղալիքները հավաքել, կարգի բերել, անհրաժեշտության դեպքում հագուստը փոխել: Ա՛յ,   պայման: Ինքնուրույն, սովորական: Լավ սովորությունը կամ սովորականությունը   չես պարտադրի, սովորակա՛ն… կդարձնես:  Դատարկ-դատարկ չես խոսի, է՛,  հիգիենայի կանոններից:  Գործ ես անում, պարզապես:Եվ՝ վե´րջ:  
Մի լավ հնարք ասեմ` փոքրիկները սիրում են մեծերի հագուստները հագնել: Ավելի լավ: Թող խմբում ունենան ավագ եղբոր կամ քրոջ, մայրիկի կամ հայրիկի մի քիչ, մի~ քիչ հնացած վերնաշապիկներ: Նկարելուց, ցեխուկավով ցեխակավոտվելուց առաջ հագնում են, թևերը ծալում, գոտի կապում ու անցնում գործի: Թող վերնաշապիկները ներկոտվեն, ինչքան ուզում են: Նրանք էլ են ուզում ուրախ լինել, չէ՞: Կուզեն փոքրիկներն այդպես «լղոզվել», լա´վ, չեն ուզի` ոչինչ, վերնաշապիկն ու մնացած «մեծական» հագուստները միշտ պետք կգան:**[**Սա էլ նայեք, ու՝ վերջ…**](http://b4.mskh.am/node/2726)

Ամառային պարտեզ  
6-րդ զրույց  
Ես ի՛մ  տիկնիկն եմ

Պուպրատիկինն եկել է,  
Ո՜յ, ո՜ւյ, ույ աման…  
Հիշեք մանկուց տեսած, ունեցած ձեր ու մյուսների բոլոր տիկնիկները:  
Ես սիրում էի մորս կարած տիկնիկները, որովհետև խանութից գնածները «սիրուն չէին» (երևի կենդանի չէին): Հետո, երբ առաջին անգամ տիկնիկային ներկայցում տեսա, մեծավարի հասկացա, թե ինչ եմ ուզում:  
Հիմա էլ, իմ կարծիքով, քիչ կգտնեք  ջերմ, սրտին կպչող տիկնիկներ: Թեև, մեկ է, երեխաները տիկնիկ սիրում են:

Իսկական տիկնիկներն իրենք են՝ պարտեզի աղջիկներն ու տղաները: Հիշեք, ո՛չ մեզ համար: Թեև մենք իրենց հետ այդպես էլ վարվում ենք՝ հագցնում ենք՝ ինչ ուզում ենք, հաճախ իրենց ցանկությանն հակառակ, սանրվածքը ձևավորում ենք՝ ինչպես խելքներս փչի:  Է՜…  
Կարո՞ղ է, մի օր ասեն՝ ես ի՛մ տիկնիկն եմ, ինչպես իմ դուստրն ասաց, երբ 5-6 տարեկան էր, և ես հասկացա՝ ինչ սխալ բան եմ անում:  
Ես ի՛մ տիկնիկն եմ և ինչ կուզեմ կհագնեմ, ինչպես կուզեմ կսանրվեմ:  Դժվա՞ր է հասկանալ:  
Ամառ է, շոգ, ջուրը կողքը, անվտանգ ներկերն ու սպունգները՝ ավազանի մոտ: Բույսերի, մրգեր-բանջարեղենի և [դրանց կորիզների և կճեպների առատություն:](http://himnakan.mskh.am/node/5010)Երևակայությունն էլ աստված տվել, չի խնայել:  
Մեկ է,  տկլոր են, փորները՝ բաց: Մարմնի ներկերով ի՜նչ ուզեն, կնկարեն փորին, ձեռքերին ու ոտքերին, դեմքին, ինչպես ուզում են՝ կներկեն:  
Միրգ  ու բանջարեղեն՝ լիքը: Կեր ինչքան սիրտդ կուզի: Մնացածով քեզ զգեստ, զարդեղեն, տղայական իրեր, մեե՜ծ ականջներ պատրաստիր …  
Կլինի մրագաբանջարեղենաթատրոն: Եթե ամեն ինչ լվացած է, այդպես՝ խուճուճ-մուճուճ կերպարով էլ ջուրը կմտնեն, կցուցադրվեն: Կճչան ուրախությունից, ազատությունից: Ով ուզում է, թող սրտնեղվի այդ ձայներից, երեխաներին՝ ինչ: Այդպես  նրանք  զգացումներն են  արտահայտում, հո ժլատ չեն, որ մեջները պահեն, բոլորին են տալիս, բաժանում են, և թող ոչ ոք չսաստի նրանց: Ի’նչ են անում, ուրախությունից ձայները գլուխներն են  գցում, վա՞տ են անում: Ում խանգարում են՝ թող իրենց հետ չլինի:  
Կլուսնկարվեն ջրում, նկարների շարք կանեն: Լողավազնն էլ՝   ցուցահարթակ (պոդիում): [Արղության Նելիի հեղինակային իրավունքով:](http://partez.mskh.am/?p=3904)  Օրվա մի պահ գրատախտակին կդիտեն իրենց տիկնիկ կերպարները,   կզրուցեն, կհամեմատեն, կհորինեն…  
Ձեռքին մի աստղիկ ես նկարում՝ որպես խրախուսանք կամ չգիտեմ որպես ինչ, ու տես՝ որպիսի զգուշությամբ է վարվում, ոնց է ուրախանում, ինչ հավեսով է ցուցադրում բոլորին: Իսկ լողափին սեփական կիսամերկ մարմնով խաղալու, մարմինն իրենից դուրս տեսնելու համար ընդամենը գույներ են պետք և իրենով հետաքրքիր աչքեր: Մարմինը տիկնիկ է դառնում: Թող խաղան իրարով,  որքան ուզում են: Հենց ուզեցին, կլվացվեն ցնցուղի տակ կամ տաշտում: Թողեք խաղան, օգնեք, խաղան իրարով:  Ոչ թե միջոցառում արեք, այլ՝ այնքան տաղանդավոր եղեք, որ երեխաները կարողանան, ուզենան խաղալ իրենք իրենցով և իրարով: Դժվա՞ր է: Չէ՜… Բա տիկնիկով ոնց են խաղում: Որովհետև մենք՝ մեծերս,  ուզել ենք, նպաստել ենք դրան:  
Շատ հավես է, երբ մարմնիդ վրա խզբզում ես՝  ինչ ուզում ես, հագնում ես՝ ինչ ուզում ես, մազերդ՝ բիզ-բիզ, դեմքդ՝ դարչնագույն, իսկական…  
(Երևի մեծերի դաջվածքներն այդտեղից են՝ որպես չիրականացած ցանկություն):      Չխառնվեք, դուք էլ տիկնիկ դարձեք: Անպայման:  Ի՛նչ եմ թելադրում: Արդարանամ՝ միտքս եմ մեկնաբանում:  Եթե սա թատրոն չէ, բա ի՞նչ է. կենդանի, իրական, ստեղծական, «իրեն կպած» մանկան տիկնիկային կենդանի ներկայացում:  
Ներկայացում ասածը մենք, չգիտես ինչու, լրջացնում ենք, այստեղից-այնտեղից կերպարային ծանր ու մեծ հագուստներ ենք ճարում, օրերով, եթե ոչ՝ ամսով, պատրասվում ենք: Այնինչ ամեն ինչ այնքան պարզ է:  
Ուզեցիր ու խաղացիր, սանրվածքդ մի քիչ փոխեցիր, կոշիկներդ թարս հագար, մատներդ տարբեր գույնի ներկեցիր, գուցե դեմքդ էլ՝ դարչնագույն…  Այ թե հետաքրքիր նեգրեր կլինեն:  
Մանկան թատրոնը մանկան խաղն է: Լողափնյա թատրոնը՝ ամենաուրախն ու անկանխատսելին: Ինչ իմպրովիզ (ինչ էլ բառ են գտել), ինչ բա՜ն: [Խաղ է, երևակայության ու ստեղծագործության, հավեսի խաղ:](http://gayanegasparyan10.wordpress.com/2014/07/14/%D5%BB%D6%80%D5%A1%D5%B5%D5%AB%D5%B6-%D5%A9%D5%A1%D5%BF%D6%80%D5%B8%D5%B6/)  
**Պուպրատիկին**  
Հայոց ամառային բոլոր ծեսերը բնականաբար կապված են ջրի հետ, տոնվել են ջրի ափին: Ինքը՝մանկական լողափն էլ ծիսական է` առավոտից երեկո:   Վարդավառ, Նուրի ու էլի այլ ջրաբեր-անձրևաբեր տիկնիկներ: Հիմա այդ տիկնիկը    առաջվանը չի կարող լինել: Փոխել է հագուստը կամ պարզեցրել տարազը: Մեկ-մեկ անգամ փուչիկային դարձել՝  տարբե՜ր, գունավոր, թեթև,  անսպասելի: Չգիտես՝ ինչու, մենք վախենում-խուսափում ենք ծեսը զարգացնելուց, մեզ մոտեցնելուց, ուզում ենք կրկնել «դարերի խորքից եկածը»: Ծեսն հեռանում է, օտարանում է մեզանից, որովհետև դարերն են հեռանում մեզանից: Ծեսն ու ծիսական սովորույթներն ու պարագաները մերօրյա լինեն՝ մեր ձեռքով սարքած, մեր մտքով ու սրտով անցկացրած: Մտածե՞նք, որքան է ծանր ու մեծ տարազով Նուրին ընկալելի տապով լցված  Հայաստանում ապրող երեխային:  
Ջաա՜ն, լողավազան, որ լիքը լցված է փուչիկատիկնիկներով՝ սաների և մեծերի պատրաստած: Ի՞նչ է,  Պուպրատիկին չէ՞: Ես եմ տիկնիկը, Պուպրատիկինն էլ իմ պատրաստածն է: Տիկնիկի տիկնիկ: Անունը դրեցիր, իրեն այդ աչքով նայեցիր՝ դարձավ Պուպրատիկին: Մնում է հավանական ու անհավանական պատմություններ բստրել անձրև բերող տիկնիկի մասին:    Աղայանն ու Ռոդարին էլ՝ իրենց մեթոդներով ու հնարքներով մեզ օգնական:  
Բա չէ՝ բարբի: Չես հասկանում, թե ինչի համար են այդ անշունչ-անկենդան առարկաները, որոնցով լցված են խանութները: Իսկ մենք և մեր պատրաստածները այլ ենք՝ միակ ու անկրկնելի:  Թե չէ՝ բարբի:  
Խաղ-երգ-պար-չլմփոց՝ Վարդավառ կամ պարզապես ջրատոն, և ոչ միայն Վարդավառ: Տիկնիկները   տարբեր են, օրերն էլ են տարբեր:  
Հետո պուպրատիկինը երգով ու պարով կխաղա.  
\_Պուպրատիկին ի՞նչ կուզես:  
Թող ուզեն՝ ինչ ուզում են:  
Ամառն ամբողջ ծես է, ու այդ ծեսի տիկնիկները իրենք են՝ երեխաները:  
Վարդավառին շատ խնձոր կուտենք ու կբաժանենք, կարող է խաչբուռ ու խնդում էլ  սարքենք: Բայց անպայման գնանք ցորենի դաշտերը տեսնելու, հասկեր բերելու, ուսումնասիրելու:

**Իմ ունեցածից՝ քեզ**  
Ինչո՞ւ Վարդավառը այսպիսի ծիսական արարողություն չունի,   քաղաքային այգիներում խնձոր չենք բաժանում անցորդներին,  խնձորի սերմեր չենք հավաքում, որ աշնանը ցանենք կամ տնկենք: Վարդի տոն է, չէ՞… վարդի տնկիներ չենք նվիրում: Առավոտ կանուխ վարդավաճառը տնկի է նվիրում. սա սիրելի ծես կլինի: Հո միայն իրար ջրելը չի: Իրար վրա դույլով ջուր ցանեցինք, անօգնական անցորդներին    ու վարորդներին էլ բարկացրինք… ու վե՞րջ:

[Կլոր պար մեջը ծառ](http://goharsmbatyan.wordpress.com/2013/06/20/%D5%AD%D5%A1%D5%B2%D5%AB%D5%AF%D5%B6%D5%A5%D6%80-%D5%BB%D6%80%D5%B8%D6%82%D5%B4/) Վարդավառի մանկական ասիկ-խաղ, որ խացացել են Շիրակի տարածաշրջանում:

**Ամառային պարտեզ  
7-րդ զրույց**

**Ջուրը պտտվում է ամանից աման**

**Իմ ու ձեր բախտը բերել է**

Մեզ` մեծերիս համար ամեն առարկա իր հստակ տեսքն ունի, անվանումը, ֆունկցիան կամ ֆունկցիաները: Եթե մեզ կավ տան, մենք անպայման ծանոթ թանձրացական գոյական «կքանդակենք» ու` վերջ: Եթե քար տան մեզ` կմոլորվենք, չենք իմանա` ինչ անել:  
Մեծերից մեր` երեխաների հետ աշխատողներիս բախտը բերել է, որ հայտնվել ենք փոքրերի կողքին, հնարավորություն ունենք նրանց միջոցով դուրս պրծնել մեծային կաղապարներից, հիշել ու ճանաչել մեզ, աշխարհը:  Բայց կարողանո՞ւմ ենք: Չգիտես որ օրենքով մենք մեզ` իրականության իրական զգացողությունը կորցրածներիս կարգել ենք նրանց ուսուցիչ: Արժեզրկել ենք բառը:

Թող ուրիշներն ապրեն իրենց վազքը, առն ու տուրը: Գուցե դա էլ է պետք: Իսկ մեր բախտը բերել է, չէ՞: Թե՞ այդպես էլ չենք հասկանալու, գնահատելու` ինչ ունենք: Խաղաղ, բարի, լուսավոր, բնական… ու էլի լիքը-լիքը լավ  բաներ; Գուցե մի օր` հետո, հասկանանք, ինչ ենք ունեցել: Ուշ կլինի:  
Ինչ լավ կլիներ, որ կարողանայինք  փոքրերի  աչքերով նայել աշխարհին:  
\_Աիդա՛, որ դու փոքրանաս, ես քեզ ավելի շատ կսիրեմ…  
Արեգը համոզված է, որ բոլոր մեծերն էլ մի օր փոքրանում են:

**Մի կոտ ոսկի՞..չէ, մի թաս ավազ կամ մի դույլ ջուր**Տերմիններ ենք հորինել, չափաբաժին ենք սահմանել ու դրանք որպես լուրջ գիտության լուրջ հատված դասարանում երկար ժամանակ ուսուցանում ենք մեր սաներին: Խոսքս չափման միավորների մասին է: Գուցե և լավ ենք անում: Բայց մինչ այդ երեխան այդ ե՞րբ չափեց, համեմատեց, շատն ու քիչը իր աչքով տեսավ,  փորձով փորձեց,  մտքով ընկալեց, որ հետո էլ դնենք ու իր փորձը չափի մեջ դնենք:

Երեխան օրը քանի՞ անգամ ջուրը կամ ավազը, հողն էլ,  մի թասիկից մյուսի մեջ կլցնի ու կդատարկի:  Երկար ժամանակ կենտրոնացած կխաղա, չի էլ մտածի, որ դրանով փորձ, հմտություններ, աչքաչափ է ձեռք բերում:  
Դա ինչ իր մտածելիքն է, ինքն իր խաղն է խաղում: Մե՛նք կարող ենք գոհ լինել, որ իր համար միջավայր ենք ստեղծել, միջոցներ ապահովել, որ ինքը զարգանա, հավեսով խաղա ու առողջ լինի: Թե չէ խոսում ենք գիտելիքից, երեխային զրկում ենք փորձ, կենսափորձ ձեռք բերելու իրավունքից:  
Գիտե՞ք՝ որոնք են «ամենագիտական» գործիքները ուզած տարիքի երեխայի համար՝ թասերն ու դույլերը, բահերն ու փոցխերը, ջուրը, ավազը, հողը, իրենց ոտնաչափն ու թիզը…

Չկա օր, որ Արեգը ամանները չհանի բակ, չմիացնի խողովակով հոսող ջուրը և երկար ժամանակ ինքնամոռաց չխաղա, չզբաղվի զանազան փորձեր ու դիտարկումներ անելով:

Երբ Սպիտակից վերադարձան, ամենակարևոր բանը, որ պատմեց, գետի ու քարերի հետ էր կապված.  
\_Աիդա՛, գիտե՞ս, ես Սպիտակ գետում լիքը մեծ ու փոքր քարեր էի շպրտում: Որ մեծ ու փոքր քարեր ես շպրտում, փոքրերը ավելի հեռու են գնում:  
\_Քո կարիծիքով՝ ինչո՞ւ է այդպես:  
\_Եսիմ… մտամոլոր պատասխանեց: Բայց Արեգը անպատասխան հարցեր չի սիրում: Քիչ հեռացավ-առանձնացավ, շատ շուտ ետ եկավ:  
\_Որովհետև փոքր քարը թեթև է, նրան հեշտ է շպրտել, մեծը ծանր է, նրան դժվար է հեռու շպրտել… Աիդա՛, որ ինձ ու քեզ շպրտեն, ինձ ավելի հեռու կշպրտեն:՞  
Իսկական գիտական թեզ՝ ներքին տրամաբանությամբ: Որքան պիտի Արեգին բացատրեինք այս ամենը, դրա անհրաժեշտության դեպքում:  Ասում են ջուրն հոսում-գնում է, ավազը մնում: Թվում է դրանք իրար հակառակ բաներ են:

Հաճախ ենք խոսում ավազաթերապիայից, մի տեսակ մոդայիկ է դարձել: Էլի երեխային կտրում ենք իրականությունից, լաբորատոր դարձնում: Իսկ լողափին և՛ ավազ կա, և՛ ջուր ու դարձյալ ամաններ:  
Եթե երկու նմանատիպ ամաններից մեկում ավազ լցնեն, մյուսում՝ ջուր…  
Եթե այդ նույն ամաններից մեկում չոր ավազ լցնեն, մյուսում՝ թաց…  
Եթե ավազի վրա գունավոր ռումբ պայթեցնեն… Ինչպե՞ս:  Տեսեք «Պարտեզ» ամսագրի «Բնագետիկ» բաժնում:  
Եթե ավազի վրա պլաստիկե շշից ցողվող ջրաշիթով նկարե՞ն…  
Եթե պառկեն և իրենց ավազով ծածկեն.  
\_Ավազը խուտուտ է տալիս…  
 **Իրականում ամեն ինչ  ավելի պարզ  է**

**2-4 տարեկանին,  5 տարեկանին էլ,**  տվեք  տարբեր չափի տարաներ, բաժակներ, տաշտեր և նրա հետ երկար ժամանակ ջուրը մի ամանից լցրեք  մյուսի մեջ` փոքրից մեծի, մեծից`փոքրի:  
Այդ ո՞ր «հանճարեղ» մանկավարժն իրավունք ունի փոքրիկին զրկելու նման հաճույքից և ի՞նչ պատճառաբանությամբ: Դե՛ ասեք:  
Թող երեխաները ջուրն ամանից աման լցնեն ու բլբլան, իսկ դուք կողքից գրանցեք և դրեք համացանցում՝ որպես երջանկության գույնզգույն դիտանյութ, չէ՛,  դիտահաբ:  
Հետևեք և կտեսնեք, թե 2 տարեկանն ինչպես է հմտանում-վարպետանում իր  գործողություններում, ինչպես է սկսում յուրացնել տարածությունը, ինչպես է սկսում ղեկավարել, մշակել, ճշգրտել իր շարժումները: Բա ո՜նց է կենտրոնանում: Ոչ ոք չի կարող նրան կտրել իր աշխատանքից: Հազար անգամ ջուրն ամանից աման կդատարկի՝ փոքրից մեծ, մեծից՝ փոքր: Կավելացնի պակասող ջուրը:  
Մի քիչ մեծերն  էլ  գլխի կընկնեն  ու մեծ ամանի ջուրը փոքրի մեջ չեն լցնի:  
…Ծավալ, չափ,  համեմատում, փորձ, դիտարկում, եզրահանգում…   տերմիններ եմ ասել, է՛:

Իսկ իրականում ամեն ինչ շատ ավելի պարզ է: